जब मेरे बच्चे छोटे थे तब वे हमेशा मेरे पास रहते थे। मेरे दिन का अधिकांश समय उनकी देखभाल में जाता था-उन्हें नहलाने-धुलाने में, खिलाने-पिलाने में और उनके साथ खेलने में। इससे मैं और मेरे बच्चे प्रेम और विश्वास के बंधन में बंध गए। परंतु बच्चों की देखभाल एक थकाने वाला काम होता है। मांएं बच्चों की सभी मांगे और ज़रूरतें पूरी कर सकें, इसके लिए यह ज़रूरी है कि उन्हें भी थोड़ा आराम मिले। और मांओं के लिए आराम करने का सबसे अच्छा समय वह है, जब बच्चे आराम कर रहे हों। मुझे यह सब अकेले ही करना पड़ा क्योंकि हमारे आसपास हमारे कोई परिवारजन या मित्र नहीं रहते थे। इसलिए यह ज़रूरी है कि जहां तक हो सके, पति घरेलू कामकाज में हाथ बंटाएं। जब तक मां थोड़ा आराम कर रही है तब तक वे बच्चों की देखभाल कर सकते हैं। मेरे बच्चों को अपने पिता के साथ समय बिताना बहुत अच्छा लगता है क्योंकि उनके साथ खेलने में उन्हें बहुत मज़ा आता है। यह ज़रूरी है कि मां की व्यक्तिगत ज़रूरतें पूरी हों क्योंकि अन्यथा वो बहुत परेशान हो जाएगी और इसका असर बच्चों पर भी पड़ेगा।